
	Р Е П У Б Л И К А   Б Ъ Л Г А Р И Я
К О М И С И Я   З А   П Р О Т И В О Д Е Й С Т В И Е   Н А
К О Р У П Ц И Я Т А   И   З А   О Т Н Е М А Н Е   Н А   Н Е З А К О Н Н О    П Р И Д О Б И Т О Т О   И М У Щ Е С Т В О
София 1000, пл. "Света Неделя" № 6,  тел: (+359 2)   9401 444, факс: (+359 2) 9401 595 


Р Е Ш Е Н И Е 
№ РП-451-19–036
Днес, 17.07.2019г., Комисията за противодействие на корупцията и за отнемане на незаконно придобитото имущество /КПКОНПИ/ в състав:
Заместник - председател: Антон Славчев
Член: Пламен Йоцов
Член: Силвия Къдревa
У С Т А Н О В И:
Производството е по реда на чл.71, ал.1, пр.1 от Закона за противодействие на корупцията и за отнемане на незаконно придобитото имущество (ЗПКОНПИ) и е образувано въз основа на сигнал с рег. № ЦУ 01/С-451/10.06.2019 г.
Сигналът е подаден срещу О.В.Ч. - представляващ сдружение „***“ и Г.К.Г. - представляващ сдружение „***“.
В сигнала се излагат твърдения, че О.Ч. и Г.Г. провеждат обучение в курсовете за планински водачи в Центъра за професионално обучение към Асоциация „***“ и едновременно с това участват и в одобрения със заповед на министъра на туризма изпит за планински водачи в Министерството на туризма като членове на изпитна комисия.
Към сигнала не са приложени доказателства. 
Служебно КПКОНПИ е събрала данни от Търговския регистър и регистър на юридическите лица с нестопанска цел по партидата на „***“ – ***, „***“ ЕООД, Сдружение „***”.
Направена е служебна проверка в Национална база данни „Население“.
От събраните в хода на административното производство доказателства Комисията за противодействие на корупцията и за отнемане на незаконно придобитото имущество установи следното от фактическа страна:
Сигналът е подаден от лице с посочени три имена, адрес и е подписан. 
От извършената справка в Търговския регистър и регистър на юридическите лица с нестопанска цел е видно, че О.В.Ч., ЕГН *** е представляващ Асоциация *** с ЕИК ***, както и че е управител и едноличен собственик на капитала на „***“ ЕООД с ЕИК ***.
Г.К.Г., ЕГН *** е представляващ сдружение „***“ с ЕИК ***.
При така установената фактическа обстановка, Комисията за противодействие на корупцията и за отнемане на незаконно придобитото имущество стигна до следните правни изводи:
Предпоставките за започване на производството за установяване на конфликт на интереси са уредени в чл.47, ал.1 и чл.48, ал.1 от ЗПКОНПИ – сигналът се подава в писмена форма и съдържа: три имена, единен граждански номер, адрес, телефон, факс и електронен адрес на подателя, ако има такъв, дата и подпис на подателя; имената на лицето, срещу което се подава сигналът, заеманата от него длъжност; конкретни данни за твърдяното нарушение, в т.ч. място и период на извършване на нарушението, описание на деянието и други обстоятелства, при които е било извършено, позоваване на документи или други източници, които съдържат информация, подкрепяща изложеното в сигнала, в т.ч. посочване на данни за лица, които биха могли да потвърдят съобщените данни или да предоставят допълнителна информация. При наличието на посочените предпоставки Комисията е длъжна да започне, проведе и приключи производство, спазвайки принципа на служебното начало, съгласно чл.9 от Административнопроцесуалния кодекс (АПК). При липсата на предвидените в закона условия производството следва да се прекрати.
Сигналът е подаден от идентифицирано лице, по смисъла на чл.48, ал.1, т.1 от ЗПКОНПИ.
Лицата, заемащи висша публична длъжност са изчерпателно изброени в чл.6, ал.1 от ЗПКОНПИ.
В обхвата на разпоредбата не попадат членовете на изпитни комисии за правоспособност по чл.13, ал.3 от Наредба №3 от 7 март 2016г. за образованието, практическата подготовка и професионалната квалификация, необходими за придобиване на правоспособност за упражняване на професията "планински водач", както и председателите и членове на органи на юридически лица с нестопанска цел.
О.В.Ч., ЕГН *** като представляващ сдружение „***“ и управител и едноличен собственик на капитала на „***“ ЕООД с ЕИК *** не е лице, заемащо висша публична длъжност по смисъла на чл.6, ал.1 от ЗПКОНПИ.
Г.К.Г., ЕГН *** като представляващ сдружение „***“ също не е лице, заемащo висша публична длъжност по смисъла на чл.6, ал.1 от ЗПКОНПИ.
Наличието на лице, заемащо висша публична длъжност е съществена материалноправна предпоставка за провеждане на производството пред Комисията за противодействие на корупцията и за отнемане на незаконно придобитото имущество, за която тя следи служебно. Липсата на тази предпоставка – субект, или лице, заемащо висша публична длъжност, срещу което да се проведе административното производство, се явява пречка за разглеждане на постъпилия сигнал и е основание за прекратяване на производството.
Предвид изложеното, на основание чл.74, ал.1, във вр. с чл.6, ал.1 от ЗПКОНПИ, Комисията за противодействие на корупцията и за отнемане на незаконно придобитото имущество 
Р Е Ш И:
ПРЕКРАТЯВА производството по сигнал с рег. № ЦУ 01/С-451/10.06.2019г. срещу О.В.Ч., ЕГН ***.
ПРЕКРАТЯВА производството по сигнал с рег. № ЦУ 01/С-451/10.06.2019г. срещу Г.К.Г., ЕГН ***.
Препис от решението да се изпрати на министъра на туризма по компетентност, за предприемане на необходимите действия по фактите, изложени в сигнала. 
След приключване на проверката, министърът на туризма, следва да уведоми КПКОНПИ за резултатите от същата.
Препис от решението, ведно с цялата административна преписка, да се изпрати на Софийска градска прокуратура, с оглед преценка за реализиране на правомощията по чл.76, ал.2 от ЗПКОНПИ.
С РЕШЕНИЕТО ДА БЪДЕ ЗАПОЗНАТА дирекция „Противодействие на корупцията“.
КОМИСИЯ:
Заместник - председател:………………/Антон Славчев/
Член:…………………...……………....…/Пламен Йоцов/
Член:…………………………………..../Силвия Къдрева/

